کرونا کی نئی قسم اومکرون تشویش کا باعث ہے، دہشت کا نہیں: بائیڈن
کرونا کی نئی قسم صدر بائیڈن کی جانب سے عالمی وبا کو کنٹرول میں رکھنے اور اس کے معیشت پر اثرات میں کمی اور ملک کے اندر تعطیلات کے دوران زندگی کے معمول کی طرف آنے کے احساس کو برقرار رکھنے میں ایک نئے چیلنج کے طور پر سامنے آیا ہے۔
ویب ڈیسک — انہوں نےامریکی شہریوں پر زور دیا ہےکہ وہ بوسٹر شاٹ سمیت ویکسین کا کورس مکمل کریں اور عوامی جگہوں پر جاتے ہوئے دوبارہ ماسک لگانا شروع کریں۔ وائٹ ہاوس میں گفتگو کرتے ہوئے صدر نے کہا کہ یہ بات یقینی ہے کہ اومکرون قسم کا وائرس امریکہ بھی پہنچے گا۔ تاہم انہوں نے کہا کہ امریکی شہریوں کو بچانے کے لیے جو چیزیں ضروری ہیں، وہ موجود ہیں۔ جیسا کہ منظور شدہ ویکسین اور بوسٹر شاٹ۔ صدر کے الفاظ میں، ’’جب اومکران آئے گا، اور یہ آئے گا، امریکہ اس کا اسی طرح مقابلہ کرے گا، جیسے اس نے اس سے قبل آنے والے خطرات کا مقابلہ کیا ہے‘‘۔ بائیڈن نے امریکہ کے اندر، ایک اندازے کے مطابق، پانچ سال کی عمر سے زیادہ کے ملین یعنی آٹھ کروڑ ویکسین نہ لگوانے والے افراد سے اپیل کی کہ وہ ویکسین لگوا لیں۔ انہوں نے باقی شہریوں سے کہا کہ وہ ویکسین کی دوسری خوراک کے چھ ماہ بعد بوسٹر شاٹ لگوا لیں۔ ایسوسی ایٹڈ پریس کے مطابق امریکہ میں وبائی امراض کے چوٹی کے ماہر اور کووڈ نائنٹین کے مسئلے پر صدر کے مشیر ڈاکٹر انتھونی فاوچی نے بھی بائیڈن کے بیان کی تائید کی۔ انہوں نے پیر کے روز کہا کہ سائنس دان آئندہ ایک دو ہفتوں میں یہ جاننے کے قابل ہو جائیں گے کہ کووڈ نائنٹین کے خلاف موجودہ ویکسین کس حد تک اومکرون قسم کے خلاف موثر ہے اور یہ قسم پہلے سے دریافت اقسام کے مقابلے میں کس قدر خطرناک ہے۔ ڈاکٹر فاوچی نے اے بی سی ٹیلی ویژن کے پروگرام ’گڈ مارننگ امریکہ‘ میں گفتگو کرتے ہوئے کہا کہ ہم کچھ نہیں جانتے۔ ان کا کہنا تھا کہ قیاس آرائی قبل از وقت ہو گی۔ کرونا کا نیا ویرئینٹ ایک ایسے نئے چیلنج کے طور پر سامنے آیا ہے، جب صدر بائیڈن عالمی وبا کو کنٹرول میں رکھنے، امریکی معیشت پر کرونا اثرات کے خاتمے اور ملک کے اندر تعطیلات کے دوران زندگی کے معمول کی طرف آنے کے احساس کو برقرار رکھنے کی کوشش کر رہے ہیں۔